EXPUNERE DE MOTIVE

1.CONTEXTUL PROPUNERII

Cea de-a 17-a reuniune a Conferinței părților (CoP 17) la Convenția privind comerțul internațional cu specii sălbatice de faună și floră pe cale de dispariție (CITES) se va desfășura la Johannesburg, Africa de Sud, în perioada 24 septembrie - 5 octombrie 2016. CITES are drept obiectiv să se asigure că comerțul internațional cu specii de animale și plante sălbatice nu reprezintă o amenințare pentru supraviețuirea speciilor sălbatice. CITES reglementează comerțul internațional cu peste 35 000 de specii de plante și animale care sunt sau ar putea fi amenințate de astfel de schimburi comerciale. CoP la CITES este organismul de conducere al Convenției, care se reunește de obicei o dată la trei ani.

În cadrul CoP 17, părțile la CITES vor discuta și decide cu privire la propunerile de (i) modificare a anexelor I și II la convenție și de (ii) interpretare și punere în aplicare a convenției. Numeroase puncte de pe ordinea de zi a CoP17 sunt rezultatul lucrărilor dintre sesiuni, inițiate la conferințele precedente ale părților, efectuate de comitetele CITES pentru animale și plante și de comitetul permanent. Părțile la CITES au inclus și alte puncte pe ordinea de zi. O serie de propuneri referitoare la rezoluțiile și deciziile CITES, precum și propunerile de modificare a anexelor la Convenția CITES au fost înaintate, la 26 aprilie 2016, de către UE și statele sale membre către secretariatul CITES, pentru includerea lor pe ordinea de zi a CoP17 CITES. În total, ordinea de zi a CoP17 CITES include 180 de puncte.

Uniunea Europeană a devenit parte contractantă la convenție în iulie 2015. Această convenție este pusă în aplicare în Uniunea Europeană prin Regulamentul (CE) nr. 338/97 al Consiliului privind protecția speciilor faunei și florei sălbatice prin controlul comerțului cu acestea și prin regulamente conexe ale Comisiei. Ținând seama de competența Uniunii în domeniul comerțului și al mediului, precum și de efectele deciziilor adoptate în cadrul Conferinței părților asupra punerii în aplicare a Regulamentului (CE) nr. 338/97 al Consiliului, este necesar să se adopte o poziție a Uniunii cu privire la propunerile prezentate Conferinței.

Prezentul document prezintă propunerile Comisiei referitoare la poziția UE cu privire la punctele de pe ordinea de zi a Conferinței părților. Prezenta propunere este în conformitate cu politica ambițioasă a UE pentru protejarea biodiversității, de promovare a unui comerț durabil și împotriva traficului cu specii sălbatice, astfel cum se reflectă în special în strategia UE privind biodiversitatea, strategia UE „Comerț pentru toți”, politica comună a UE în domeniul pescuitului, planurile de acțiune ale UE privind combaterea traficului cu specii sălbatice și pentru conservarea și gestionarea resurselor de rechini și ținând seama de studiul finanțat de UE Larger than Elephants. Input for an EU strategic Approach to a wildlife conservation in Africa („Mai mare decât elefanții. Contribuții la o abordare strategică a UE de conservare a speciilor sălbatice din Africa”).

2.TEMEI JURIDIC, SUBSIDIARITATE ȘI PROPORȚIONALITATE

Temeiul juridic procedural al propunerii de decizie a Consiliului este Articolul 218 alineatul (9) din TFUE, care reprezintă o bază adecvată pentru un act de stabilire a poziției UE în cadrul unui „organism creat printr-un acord internațional” (precum CoP la CITES), în cazul în care acest organism trebuie să adopte acte cu efecte juridice.

Temeiurile juridice materiale sunt articolul 207 și articolul 192 TFUE alineatul (1), dat fiind faptul că măsurile convenite în temeiul convenției CITES sunt în mare măsură de natură comercială, urmărind, în același timp, un obiectiv de protecție a mediului.

3.REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

Comisia se află în contact permanent cu părțile interesate în domeniile reglementate de Convenția CITES, precum ONG-urile din domeniul mediului, sectoarele economice care participă la schimburile comerciale cu produse din specii sălbatice și organizațiile de vânătoare. La 23 mai 2016, serviciile Comisiei au organizat o reuniune specială de consultare cu părțile interesate, prilej cu care acestea și-au prezentat opiniile privind aspectele care fac obiectul discuțiilor CoP17 la CITES. La 24 mai 2016, serviciile Comisiei au organizat o reuniune informală cu experți din statele membre, pentru a discuta chestiunile care urmează să fie dezbătute la Conferința părților. Contribuțiile furnizate de către părțile interesate și de către experții statelor membre au fost luate în considerare în mod corespunzător de către Comisie la elaborarea propunerii de decizie a Consiliului.

Alte opinii ale experților, cum ar fi, de exemplu, analiza efectuată de către Secretariatul CITES, de către Uniunea Internațională pentru Conservarea Naturii și de către organizația TRAFFIC a tuturor propunerilor prezentate CoP17 la CITES, precum și cele primite din partea Comitetului consultativ de experți al FAO privind evaluarea propunerilor de modificare a listei speciilor CITES, nu au putut fi luate în considerare deoarece nu au fost disponibile în timp util pentru propunerea Comisiei, însă ar trebui luate pe deplin în considerare atunci când, în cadrul Consiliului, se discută propunerea cu statele membre.

Modificările aduse anexelor la Convenția CITES trebuie să fie reflectate în acquis-ul UE prin intermediul modificărilor corespunzătoare la Regulamentul (CE) nr. 338/97 al Consiliului. Rezultatul va fi crearea sau eliminarea restricțiilor privind comerțul din, către și în cadrul UE cu speciile vizate de aceste modificări. Volumul și valoarea schimburilor comerciale ale UE care ar putea fi afectate de propunerile de modificare a anexelor CITES efectuate de CoP17 la CITES sunt limitate, astfel încât costurile socio-economice și administrative de punere în aplicare a acestora vor fi moderate.

4.IMPLICAȚIILE BUGETARE

Uniunea Europeană trebuie să furnizeze o contribuție anuală în calitate de parte la Fondul fiduciar CITES. Contribuția respectivă se va modifica în funcție de concluziile discuțiilor în cadrul CoP17 la CITES privind bugetul pentru perioada 2017-2019. Contribuția anuală a UE pentru 2016 s-a ridicat la 140 000 EUR, fiind acoperită în cadrul pachetelor financiare existente.

5.ALTE ELEMENTE

Un număr mare de documente pentru CoP17 CITES nu au fost disponibile în timp util astfel încât Comisia să poată propune, până în prezent, o poziție a Uniunii [în special documentele de lucru — a se vedea anexa II punctul (1) din prezentul document]. Prin urmare, Comisia propune ca poziția Uniunii cu privire la aceste chestiuni să fie stabilită în timpul discuțiilor din cadrul Grupului de lucru al Consiliului, pe baza evaluării Comisiei, sau în cursul CoP 17, în conformitate cu articolul 2 din proiectul de decizie a Consiliului privind documentele care sunt disponibile doar în cadrul reuniunii Conferinței părților.





2016/0200 (NLE)